Την περασμένη Τετάρτη είχα προγραμματίσει να επισκεφτώ την Ευαγγελική Εκκλησία Βόλου. Η λειτουργία ξεκινούσε στις επτά το απόγευμα και εγώ ανυπομονούσα να πάω καθώς ήταν κάτι το καινούριο για μένα. Είχα λίγο άγχος κυρίως λόγω άγνοιας και προσδοκίας. Φτάνοντας στο χώρο το πρώτο πράγμα που παρατηρείς είναι η παντελής έλλειψη εικόνων. Ακούγεται απλό αλλά έχοντας συνηθίσει στην εμφάνιση της ορθόδοξης εκκλησίας είναι αρκετά σημαντικό. Υπήρχε μόνο ένας μεγάλος σταυρός στο κέντρο, ένα πιάνο και οι θέσεις όπου κάθονταν οι πιστοί. Στην αρχή βρίσκονταν στην εκκλησία έντεκα άτομα αλλά αργότερα ήρθαν και άλλοι. Αυτό που μου έκανε μεγαλύτερη εντύπωση ήταν η γλώσσα του σώματος. Κοιτούσαν όλοι προς τα κάτω, με σκυμμένη την πλάτη, πλήρως προσηλωμένοι και προσεύχονταν. Αυτό διήρκεσε κάποια λεπτά μέχρι που ο πάστορας σηκώθηκε και απευθύνθηκε προς το ποίμνιο καλωσορίζοντάς το. Είπε ξεχωριστά σε εμένα και στα άλλα παιδιά από το μάθημα πόσο χαρούμενος ήταν που έβλεπε νέα πρόσωπα. Αμέσως, ένιωσα ευπρόσδεκτη. Την ίδια ζεστασιά εξέλαβα και από μία κυρία από τη Γερμανία η οποία πολύ χαμογελαστά ρώτησε από που είμαστε και πως μας έλεγαν ενώ παράλληλα μας κάλεσε και στη λειτουργία της Κυριακής. Στο τελετουργικό κομμάτι πρωτοστατούν οι εκκλησιαστικοί ύμνοι. Κάθε πιστός προτείνει ένα συγκεκριμένο ύμνο και ύστερα τραγουδούν όλοι μαζί. Τα λόγια υπάρχουν τόσο στο υμνολόγιο όσο και σε έναν μεγάλο προτζέκτορα ώστε να μπορούν να τα δουν όλοι. Η χρήση της τεχνολογίας είναι και αυτή ένα πολύ διαφορετικό στοιχείο που μου τράβηξε την προσοχή. Στη συνέχεια, και μέχρι το τέλος περίπου της λειτουργίας σηκώθηκε για να μας πει την ιστορία της μια φοιτήτρια του παιδαγωγικού η οποία το προηγούμενο καλοκαίρι πήγε στην Τανζανία ως εκπρόσωπος της Ευαγγελικής Εκκλησίας για βοήθεια μαζί με μια ομάδα ανθρώπων από την υπόλοιπη Ελλάδα και την Κύπρο σε ένα ορφανοτροφείο εκεί. Με εξέπληξε πραγματικά η ηρεμία της ενώ διηγούνταν την η ιστορία και η προθυμία της να απαντήσει σε όλες τις ερωτήσεις. Ήταν λες και μιλούσε στους φίλους της. Στο λεξιλόγιό της κυριαρχούσε η λέξη Θεός. Υπήρχε ειλικρίνεια στη φωνή της, φαινόταν πραγματικά κατασταλαγμένος άνθρωπος μόλις στην ηλικία των 21. Ήταν συγκινημένη και αυτό ήταν εμφανές και οι υπόλοιποι πιστοί την κοιτούσαν μέσα στα μάτια. Μετά από αυτό ο πάστορας μίλησε με γλυκά λόγια για την κοπέλα και μας παρότρυνε να κλείσουμε με έναν τελευταίο ύμνο. Ενώ ετοιμαζόμασταν να φύγουμε όποιος ήθελε προσέφερε ένα χρηματικό ποσό υπέρ της εκκλησίας. Στην πόρτα καθώς ήμασταν έτοιμοι να περάσουμε ο πάστορας με είδε και μου έπιασε το χέρι και με ρώτησε αν μας άρεσε η λειτουργία. Εγώ του είπα ναι και αυτός έδειξε πραγματικά ευγνώμων. Υπήρχε απλότητα σε αυτόν, ενώ δεν πρέπει να παραλείψω το γεγονός πως αστειευόταν και κατά τη διάρκεια της λειτουργίας με τους υπόλοιπους πιστούς, τους οποίους αποκαλούσε με το μικρό τους όνομα. Συνολικά, ήταν μια εμπειρία πολύ ωραία και ένα απόγευμα διαφορετικό το οποίο δε μετάνιωσα καθόλου.